তীব্র দূষণ! কুয়াশাচ্ছন্ন ভেন্যুতে ম্যাচ কেন? বড় প্রশ্নের মুখে BCCI

ওয়েব ডেস্ক: বুধবার বিকেল থেকেই ঘন কুয়াশায় (Dense Fog) ঢেকেছিল আকাশ। সন্ধে নামতেই তা পরিণত হয় ধোঁয়াশায় (Smog)। তাতে গোটা লখনউ (Lucknow) শহরের দৃশ্যমানতা কমে যায়। সেই কারণেই উত্তরপ্রদেশের (Uttar Pradesh) একানা স্টেডিয়ামে বাতিল করতে হয় ভারত-দক্ষিণ আফ্রিকা (India Vs South Africa) টি-২০ সিরিজের চতুর্থ ম্যাচ। না হয় টস, না মাঠে নামেন কোনও প্লেয়ার। শুধুমাত্র আম্পায়াররা ছ’বার মাঠে নেমে পর্যবেক্ষণ করেন এবং শেষমেশ রাত দশটার কয়েকমিনিট আগে জানান যে, এই স্টেডিয়ামে ম্যাচ শুরু করা সম্ভব নয়।

এককথায়, চরম বায়ুদূষণের (Severe Air Pollution) কারণেই বাতিল হয় এই গুরুত্বপূর্ণ ম্যাচ। কিন্তু দিল্লি এবং সংলগ্ন একাধিক রাজ্যে যখন দূষণের কারণে বাতাসের গুণগত মান এতটা নিচে নেমেছে, তখন সেখানে আন্তর্জাতিক স্তরের ম্যাচ কেন রাখা হল? এই প্রশ্ন তুলে এবার বিসিসিআই-কে (BCCI) নিশানা করলেন দেশের ক্রিকেট সমর্থকরা। তবে শুধু একানা স্টেডিয়াম নয়, দক্ষিণ আফ্রিকার বিরুদ্ধে আগের ম্যাচের ভেন্যু নিয়েও উঠছে প্রশ্ন।

আরও পড়ুন: সিরিজের মাঝেই বড় ধাক্কা ভারতীয় শিবিরে!

উল্লেখ্য, দক্ষিণ আফ্রিকার বিরুদ্ধে টেস্ট, ওডিআই এবং টি-২০ সিরিজের জন্য যেসব ভেন্যু নির্ধারিত ছিল, তার মধ্যে ছিল নিউ চণ্ডীগড়, ধর্মশালা, লখনউ, রাঁচি, রায়পুর, বিশাখাপত্তনম, কটক, আহমেদাবাদ, গুয়াহাটি ও কলকাতা। নভেম্বর-ডিসেম্বর মাসে লখনউ, নিউ চণ্ডীগড় ও ধর্মশালার মতো শহরগুলিতে দূষণ ও কুয়াশার সমস্যা নতুন নয়। তবুও কেন এই সময় উত্তর ভারতের একাধিক ভেন্যু রাখা হল, তা নিয়ে প্রশ্ন উঠছে।

এদিকে শীতকালে উত্তর ভারতে আগেও একাধিক ম্যাচ ব্যাহত হয়েছে। তা সত্ত্বেও আবহাওয়ার পূর্বাভাস মিলিয়ে পরিকল্পনা করেনি বোর্ড। যেমন এই অবস্থায় দিনের বেলায় ম্যাচ না থাকায় বিসিসিআইয়ের অপারেশন টিমের পরিকল্পনা নিয়ে সমালোচনা তীব্র হচ্ছে। বিশেষ করে টিকিট কেটে মাঠে আসা দর্শকদের কথা ভেবে অন্তত একটি ম্যাচ দিনে আয়োজন করার সুযোগ থাকা সত্ত্বেও তা কাজে লাগানো হয়নি বলেই মত ক্রিকেট বিশেষজ্ঞদের।