অ্যাসিড আক্রান্ত মহিলাদের র‍্যাম্প-ওয়াক! লখনউয়ে অনন্য আয়োজন

ওয়েব ডেস্ক: লখনউয়ে (Lucknow) এক অনন্য উদ্যোগে আবারও শিরোনামে উঠে এলেন অ্যাসিড আক্রান্ত মহিলারা (Acid Attack Victim)। সোমবার লখনউয়ের ‘শিরোজ হ্যাংআউট’-এ আয়োজিত এক ফ্যাশন শো ও র‌্যাম্প ওয়াকে অংশগ্রহণ করলেন কয়েকজন অ্যাসিড আক্রান্ত মহিলা। তাঁদের পাশে ছিলেন মিস ইউনিভার্স গ্রেট ব্রিটেন টিম ও এ-সিস্টারহুড সংস্থা। এই বিশেষ অনুষ্ঠানের আয়োজন করেছিল ছাঁভ ফাউন্ডেশন (Chhanv Foundation), যারা দীর্ঘদিন ধরেই অ্যাসিড আক্রান্ত মহিলাদের পাশে দাঁড়িয়ে তাঁদের সমাজে স্বাভাবিক জীবনযাপনের পথে এগিয়ে নিয়ে চলেছে।

আসলে এই অভিনব র‌্যাম্প ওয়াকের মূল উদ্দেশ্য ছিল সমাজে প্রচলিত সৌন্দর্যের ধারণাকে চ্যালেঞ্জ ছুঁড়ে দেওয়া। আয়োজকদের মতে, অ্যাসিড আক্রান্ত মহিলারা তাঁদের শক্তি, সাহস ও স্থিতধী মনোবলের মাধ্যমে প্রকৃত সৌন্দর্যের প্রতীক হয়ে ওঠেন। আসলে লখনউতে প্রথমবার অ্যাসিড আক্রান্ত মহিলাদের র‌্যাম্প ওয়াক হয়েছিল ২০১৫ সালের নভেম্বর মাসে। সেদিন প্রথমবার মঞ্চে হেঁটেছিলেন বীরঙ্গনা ও সমাজকর্মী অংশু, যিনি অন্যদের সঙ্গে মিলে সাহসিকতার বার্তা ছড়িয়ে দিয়েছিলেন।

আরও পড়ুন: পুজোর গানে সোশ্যাল মিডিয়ায় ঝড়! ট্রেন্ডিংয়ে বাপ্পি লাহিড়ীর নাতি

খ্যাতনামা অ্যাসিড আক্রান্ত ও কর্মী লক্ষ্মীও লখনউতে ২০১৩ সালে এইচটি উইম্যান অ্যাওয়ার্ডস অনুষ্ঠানে র‌্যাম্পে হেঁটেছিলেন। তাঁর উপস্থিতি গোটা আন্দোলনকে আরও দৃঢ় করেছে। ছাঁভ ফাউন্ডেশন এবং তাঁদের পরিচালিত শিরোজ হ্যাংআউট ক্যাফে বহু বছর ধরেই এই ধরনের অনন্য অনুষ্ঠান আয়োজন করে আসছে। দেশ-বিদেশের সংস্থা ও ব্যক্তিদের সহযোগিতায় এই র‌্যাম্প ওয়াক আরও তাৎপর্যপূর্ণ হয়ে উঠেছে।

আসলে এই র‌্যাম্প ওয়াক কেবল ফ্যাশন শো নয়, বরং সমাজকে বার্তা দেয়— শারীরিক ক্ষত কোনও নারীর স্বপ্ন ও আত্মবিশ্বাসকে থামাতে পারে না। তাঁদের সাহসই হয়ে উঠেছে সৌন্দর্যের প্রকৃত সংজ্ঞা।